Waqt żjara fil-Port tal-Imġarr, il-Ministru għal Għawdex Anton Refalo ddeskriva s-sena 2016 bħala waħda li tidher tajba ħafna għall-industrija tal-cruiseliners f'Għawdex. Huwa tenna li dawn il-wasliet tal-cruiseliners f'Għawdex ifissru aktar xogħol għan-negozji Għawdxin kif diġà tixhed iż-żieda fl-impjiegi f'diversi setturi tal-gżira Għawdxija, fosthom il-lukandi u r-ristoranti. Minn din l-ispinta ekonomika se jkun qiegħed jibbenefika kulħadd. Il-Ministru tenna li s-sena 2015 kienet sena tajba ferm. Fl-2015 daħlu f'Għawdex mhux inqas minn 18-il cruise liner u waslu aktar minn 9,800 passiġġier. Passiġġieri li ħafna minnhom jistgħu jirritornaw għal btala f'Għawdex wara li jkunu raw x'toffri l-gżira. Huwa rrimarka kif f'dan tmiem il-ġimgħa f'Għawdex se jaslu tliet cruiseliners: wieħed is-Sibt, Seabourn Sojourn, u tnejn il-Ħadd, Silver Spirit u Wind Surf. Huwa stqarr li l-industrija tal-cruiseliners tagħmel parti importanti ferm fl-istrateġija tat-turiżmu ta' pajjiżna.